لقلقولة (بلعربية :جمجمة، بلفرانساوية :crâne، بنݣليزية :skull) هيا الطرف لفوقاني ولا لقدّامي(على حساب آشمن نوع دلبهايم) ديال سكليطة دلفقريات، مقادة من واحد لكمشة دلعضام ملمومين بيناتهوم كي شي بواطة مطمور فيها لمخ و كاتكالي عليه ولايني مديورين حتا لشلا غرايض خرين، لقلقولة متكية على السنسول لعنقي ؤ واقفة بالضبط على واحد لفقرة كايݣولو ليها "أطلس" . لقلقولة داخلة فلجيهاز السكليطي ؤ مقادّة من جوج طروفا : لكاصكة(تجابت من كاصك حيت جات معا لبلاصة اللي كايتدار فيها) ؤ لفك لتحتاني، لقلقولة عند بنادم كاتقسم على جوج طروفا و اللي هوما : عصبوكاصكة(هازّة لقلدات لعصبية) ؤ وجهوكاصكة(هازّة التويشيات ديال لوجه ؤ داخل فيها نيت لفك لتحتاني). قلقولة كليمة بالدارجة لمغريبية تجابت من تامازيغت "أقلقول" و اللي كاتعني ل"ݣنّة" ولايني تحرفات فالداريجة باش تمعني على لمجمول دالسكوليطة دالراص. فلبدية دلكلام، لقلقولة هيا اللي كاتعطي لقلدة للراص عند بنادم نقدّو نشبهوها بواحد لبواطة و لا طارّو(وعاء) مخبيين فيه تواشي عصبية بحال لمخ ؤ لمخيّخ والجدع لمخّي وزيد عليهوم شلا جواوف خرين ( جوف خنافري ، جوف عيني ، جوف فمي و الشّرماط السمعي...) غاراضها اللول هوّا تحمي هاد التواشي الضاروريين فلعيشة ديال بنادم.